Aweh! Afrikaaps pronk trots in drietalige woordeboek | Huisgenoot
Aweh! Afrikaaps pronk trots in drietalige woordeboek
Quentin Williams. Foto: Verskaf
Afrikaans sit nie in 'n hoekie nie. Dit het baie kamers. En uit een daarvan klop sprekers ál harder aan om erkenning vir "ôs taal".
Al was Kaaps of Afrikaaps bedoel om "yt te sterf", het dit tog voortgeleef "innie angedrade stories vannie ou mense", soos die bekroonde digter en vertaler Nathan Trantraal dit stel. En nou beleef Afrikaaps die blye dag dat dit die eerste keer in 'n woordeboek opgeneem word, saam met sogenaamde Standaardafrikaans en Engels.
Oor dié projek vir 'n Drietalige Woordeboek van Kaaps (DWK), wat onlangs deur die departement van sport, kuns en kultuur goedgekeur is, is Nathan en die miljoene sprekers van Afrikaaps baie opgewonde.